Document ID: /roh_data/filtered/fineweb-2-filterrobots_roh.jsonl.gz/7285

Ditg èsi stà in cumbat fitg stretg tranter Schurter e Van der Poel. En la segunda ultima runda ha l'Ollandais dentant augmentà talmain la cadenza che Nino Schurter ha stuì laschar scappar il giuven da 24 onns.
- Mathieu Van der Poel triumfescha a Lai e festivescha sia terza victoria en ina cursa roiala da cross country da la cuppa mundiala.
- Nino Schurter sco segund perda la finala 25 secundas sin Van der Poel.
- Cun Mathias Flückiger sco terz dumogna in ulteriur svizzer il pass sin il podest a la cursa da chasa. El perda bun ina minuta sin Van der Poel.
Uschia sto Nino Schurter er avair vinavant pazienza d'egualisar il record dal Franzos Julien Absalon ch'ha gudagnà 33 cursas da la cuppa mundiala. Nino Schurter resta sin 32 victorias. Grazia al segund plaz a Lai è il Grischun dentant sin buna via da gudagnar per la 7avla giada il classament general da la cuppa mundiala, quai er perquai che Mathieu van der Poel desista sin la davosa cursa en ils Stadis Unids.
Davos duel tranter Schurter e Van der Poel
Igl è stà ad interim l'ultim duel tranter l'Ollandais ed il Grischun. Van der Poel desista er sin il campiunadi mundial en il Canada per uschia sa concentrar sin las proximas cursas cun il velo da via. Uschia parta Nino Schurter sco il grond favurit vers Mount Sainte-Anne. Ses pli concurrent a quest punct culminant da la stagiun vegn ad esser Mathias Flückiger ch'ha gudagnà sia emprima cursa da la cuppa mundiala gist sin quest percurs dals campiunadis mundials 2019.
Dira cursa per Andrin Beeli
Betg i sco giavischà, almain quai che pertutga il resultat, èsi ad Andrin Beeli da Sagogn. El è adina stà enturn la posiziun 80. Damai ch'ils emprims avevan a la fin gia ina runda avantatg sin il Sursilvan ha el stuì terminar la cursa gia avant la runda finala. Per Andrin Beeli èsi stà la davosa cursa da la cuppa mundiala en questa stagiun. Ses proxim punct culminant è il Swiss Epic che cumenza en bun in'emna a Tavau.
Victoria svizra tar ils umens U23
A la fin da la festa da mountainbike hai tuttina anc dà ina victoria svizra. Filippo Colombo ha gudagnà la cursa da cross country dals U23. En in sprint final ha il Tessinais battì piz a cup il Rumen Vlad Dascalu. Terz cun in retard d'ina mesa minuta è vegnì il Spagnol Jofre Cullell Estape.
Duo Sursilvan betg tranter ils pli sperts
Betg i sco giavischà èsi al duo sursilvan cun Vital Albin ed Ursin Spescha. Vital Albin ch'è tranter auter cupitgà en l'emprima runda ha la finala stuì sa cuntentar cul il 39avel plaz, Ursin Spescha ch'ha battì durant las davosas rundas da mal il dies è daventà 41avel. Omadus han pers passa tschintg minutas sin il victur Filippo Colombo.
Uss suonda il punct culminant
Il punct culminant da la stagiun spetga lura la fin dal mais cun ils campiunadis mundials da mountainbike a Mount Sainte-Anne. Vital Albin, Ursin Spescha e sa chapescha er Nino Schurter sgolan il venderdi, ils 23 d'avust vers il Canada. L'entschatta settember stat lura anc la davosa cursa da la cuppa mundiala sin il program, quai a Snowshoe en ils Stadis Unids.
Sportissimo 11.08.2019